b'\n_START_ARTICLE_\nJunneliuksen talo\n_START_SECTION_\nTalon historia\n_START_PARAGRAPH_\nFrans Junnelius rakennutti Kemiin 1901 nikkarityylisen puutalon, joka on suojelukohde. Rakennus sijaitsee Sauvosaarenkatu 18 ja Sankarikadun risteyksess\xc3\xa4. Rakennuksen on suunnitellut Kemin kirkon rakennusmestari J. V. Lehtinen. Rakennuksen alkuper\xc3\xa4inen tilaaja on ollut konemestari Stelander, mutta Junnelius osti tontin ja rakennuksen suunnitelmat omaan asuink\xc3\xa4ytt\xc3\xb6\xc3\xb6ns\xc3\xa4, jo ennen rakentamisen aloittamista. Hirsisen p\xc3\xa4\xc3\xa4rakennuksen huoneistoala on noin 530 neli\xc3\xb6t\xc3\xa4 ja piharakennusten vajaat sata neli\xc3\xb6t\xc3\xa4. Pihapiiriss\xc3\xa4 on my\xc3\xb6s konemestari Stelanderin rakennuttama pienempi asuinrakennus, joka on valmistunut jo 1897._NEWLINE_Frans Junneliuksen leski Hanna Junnelius myi kiinteist\xc3\xb6n Kemin Puuteollisuus Oy:lle 1921. Kemin Puuteollisuus Oy:n menty\xc3\xa4 konkurssiin 1936 Kemin suojeluskunta hankki talon itselleen. Sotien j\xc3\xa4lkeen talossa on toiminut muun muassa sanomalehti Pohjois-Pohjan toimitus ja kirjapaino. Talossa on julkaistu my\xc3\xb6s Uuden Suomen omistamaa Pohjois-Suomi-lehte\xc3\xa4. Vuonna 1958 rakennus siirtyi Toivo Alaraatikan omistukseen, joka rakensi taloon yleisen saunan ja useita pieni\xc3\xa4 vuokra-asuntoja. Kun rakennus siirtyi Kemin kaupungin omistukseen 1970, se oli huonokuntoinen ja purku-uhan alla. Kaupunki kunnosti rakennuksen ja vuokrasi sen Yleisradiolle, joka toimi talossa vuosina 1981\xe2\x88\x922006.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nOulun yliopiston arkkitehtuuriosasto j\xc3\xa4rjesti 1970-luvulla talosta suunnittelukilpailun. Voittanutta suunnitelmaa ei saatettu koskaan toteutusasteelle. Kemi on yritt\xc3\xa4nyt myyd\xc3\xa4 rakennusta yksityisille. Nyky\xc3\xa4\xc3\xa4n talo on yksityisomistuksessa. Taloon on remontoitu useita saunallisia vuokra-asuntoja, ja siin\xc3\xa4 on my\xc3\xb6s liiketiloja. Ulkopinta on maalattu ja korjattu vuonna 2012 vanhaa tyyli\xc3\xa4 kunnioittaen. Piharakennus kunnostettiin 2013 saunalliseksi asuinhuoneistoksi.'